ΓΡΑΠΤΗ ΕΡΩΤΗΣΗ P-0131/99

υποβολή: Sirkka-Liisa Anttila (ELDR) προς την Επιτροπή

(27 Ιανουαρίου 1999)

Θέμα: Εκτέλεση και έλεγχος του προγράμματος επισιτιστικής βοήθειας προς τη Ρωσία

Κατόπιν σχετικής αίτησης των ρωσικών αρχών, η Επιτροπή εκπόνησε επειγόντως πρόταση προς το Συμβούλιο σχετικά με ένα πρόγραμμα επισιτιστικής βοήθειας προς τη Ρωσική Ομοσπονδία. Το σχέδιο εκτέλεσης του εν λόγω προγράμματος καταρτίζεται από τους αρμοδίους.

Σύμφωνα με το άρθρο 1, παράγραφος 2, του Κανονισμού του Συμβουλίου αριθ. 2802/98(1), τα προϊόντα τα οποία διατίθενται δωρεάν στη Ρωσία προορίζονται για τις φτωχότερες περιφέρειες. Εξάλλου, στα πρακτικά της συνεδρίασης του Συμβουλίου καταχωρήθηκε δήλωση βάσει της οποίας η Μόσχα, η Αγία Πετρούπολη και οι πέριξ αυτών περιοχές αποκλείονται από εν το λόγω πρόγραμμα. Εντούτοις, η Επιτροπή έχει καθορίσει την Αγία Πετρούπολη ως έναν από τους τόπους προορισμού των προϊόντων στους αφορώντες την υποβολή προσφορών κανονισμούς εν σχέσει με τα σιτηρά, το βόειο κρέας και το αποκορυφωμένο γάλα σε σκόνη. Σύμφωνα με τη δήλωση του Συμβουλίου, η Αγία Πετρούπολη θα έπρεπε να είχε εξαιρεθεί κατά τη διαδικασία επιλογής των προορισμών των προϊόντων προκειμένου να μη διαταραχθεί η ομαλή διεξαγωγή του εμπορίου λόγω της επισιτιστικής βοήθειας.

Η Επιτροπή δεν έχει το δικαίωμα να ελέγχει την εκτέλεση του προγράμματος στο έδαφος της Ρωσικής Ομοσπονδίας. Παρόλο αυτό, στους αφορώντες την υποβολή προσφορών κανονισμούς εν σχέσει με την προοριζομένη για την Ρωσία σίκαλη και σίτο καθορίζονται ως πρώτοι λιμένες προορισμού - μετά την παράδοση των δημητριακών από τα αποθέματα παρέμβασης - ο ευρισκόμενος στην Εσθονία λιμένας Muuga και ο λιμένας Klaipeda της Λιθουανίας, από τους οποίους τα δημητριακά θα μεταφερθούν σε άλλους προορισμούς στη Ρωσία. Δεδομένου ότι η Επιτροπή είναι αρμόδια για τη διενέργεια ελέγχων μόνο στο έδαφος της ΕΕ, φαίνεται ότι η μη επιλογή ως λιμένων εκφόρτωσης των ευρισκομένων στον Φιννικό Κόλπο κοινοτικών λιμένων Kotka και Loviisa, οι οποίοι απέχουν σχεδόν όσο και οι επιλεγέντες λιμένες από τους τελικούς τόπους μεταποίησης, είναι λανθασμένη. Ως γνωστόν, από τους λιμένες Kotka και Loviisa μεταφέροντο ανέκαθεν προϊόντα δια θαλάσσης και σιδηροδρομικώς στη Ρωσία. Εάν είχαν επιλεγεί τελικά οι εν λόγω κοινοτικοί λιμένες ως σημεία εκφόρτωσης, η παρακολούθηση και ο έλεγχος της μεταφοράς των προϊόντων στη Ρωσία θα επεκτείνετο κατά πολύ μακρύτερα από ότι θα επεκτείνεται όταν χρησιμοποιηθούν οι λιμένες Muuga και Klaipeda.

Ποια μέτρα προτίθεται να λάβει η Επιτροπή για την αποφυγή της διατάραξης της ομαλής διεξαγωγής του εμπορίου όσον αφορά τα είδη διατροφής λόγω της διάθεσης στη Ρωσία επισιτιστικής βοήθειας; Πώς προτίθεται να επεκτείνει η Επιτροπή σε όσο το δυνατόν μεγαλύτερη απόσταση τους ελέγχους που διενεργούνται κατά τη μεταφορά των φορτίων επισιτιστικής βοήθειας στους προορισμούς τους;

Απάντηση του κυρίουvan den Broek εξ ονόματος της Επιτροπής

(27 Απριλίου 1999)

Εφιστάται η προσοχή του αξιότιμου μέλους του Κοινοβουλίου στην απάντηση που δόθηκε στη γραπτή ερώτηση E-3957/98 της κυρίας Matikainen-Kallström(2) για την ασφαλή διανομή της επισιτιστικής βοήθειας στη Ρωσία.

Εάν, σε οποιοδήποτε στάδιο, η Επιτροπή αντιληφθεί ότι δεν τηρούνται οι όροι του κανονισμού (ΕΚ) 2802/98 του Συμβουλίου, της 17ης Δεκεμβρίου 1998, σχετικά με την εφαρμογή ενός προγράμματος εφοδιασμού της Ρωσικής Ομοσπονδίας με γεωργικά προϊόντα(3) ή του μνημονίου συμφωνίας (ΜΣ) της 20ής Ιανουαρίου 1999 με την κυβέρνηση της Ρωσικής Ομοσπονδίας, το πρόγραμμα επισιτιστικής βοήθειας θα διακοπεί. Πράγματι, σύμφωνα με την παράγραφο 3.12, το ΜΣ έχει διασαφηνισθεί όσον αφορά τις επιχειρησιακές του πτυχές και έχει συσταθεί η ομάδα εργασίας Κοινότητας - Ρωσίας για να συζητεί εβδομαδιαίως τις προόδους εφαρμογής του προγράμματος και κάθε σχετικό πρόβλημα.

Για να διασφαλισθεί ότι η κοινοτική επισιτιστική βοήθεια δεν διαταράσσει την κανονική λειτουργία του εμπορικού κυκλώματος στον τομέα των τροφίμων, το ΜΣ προβλέπει ότι τα προϊόντα θα πωλούνται στις τιμές της τοπικής αγοράς εκτός από εξαιρετικές περιπτώσεις όπου κάποια τρόφιμα θα μπορούν να διατίθενται δωρεάν στις πλέον ευάλωτες ομάδες και σε επιλεγμένες περιοχές.

Συμπληρωματικά, η κυβέρνηση της Ρωσικής Ομοσπονδίας έχει δεσμευτεί να απαγορεύει την επανεξαγωγή οποιουδήποτε από τα προϊόντα που έχει παραλάβει ενώ επίσης έχει αναστείλει τις δικές της εξαγωγές κρέατος και δημητριακών.

Η Επιτροπή έχει επιλέξει ειδικευμένες εταιρείες για την παρακολούθηση των αποστολών από την συγκέντρωσή τους στις αποθήκες παρέμβασης στην Κοινότητα έως την άφιξή τους στις τοπικές αγορές στην επιλεγείσα περιοχή της Ρωσίας. Το μνημόνιο συμφωνίας αναφέρει τις ακριβείς ποσότητες κάθε προϊόντος που πρέπει να παραδοθεί στις επιλεγείσες περιοχές. Οι περιοχές της Μόσχας και της Πετρούπολης δεν είναι επιλέξιμες.Το Αξιότιμο Μέλος του Κοινοβουλίου παραπέμπεται επίσης στην απάντηση της Επιτροπής στη γραπτή ερώτηση P-269/99 του κυρίου Hager(4) και στην προφορική ερώτηση H-130/99 του κυρίου Giansily κατά την ώρα των ερωτήσεων της περιόδου συνόδου του Κοινοβουλίου του Μαρτίου του 1999(5).

(1) ΕΕ L 349 της 24.12.1998, σελ. 12.

(2) ΕΕ C 207 της 21.7.1999, σελ. 150.

(3) ΕΕ L 349 της 24.12.1998.

(4) βλέπε σελίδα 28.

(5) Συζητήσεις του Κοινοβουλίου (Μαρτίου 1999).